Mart Velsker
Mart Velsker (sündinud 12. mail 1966) on eesti kirjandusteadlane. Ta lõpetas 1984. aastal Tartu 1. Keskkooli ja 1991. aastal Tartu Ülikooli eesti keele ja kirjanduse erialal. Mart Velsker on aastast 1994 Tartu Ülikooli õppejõud. Aastatel 2000–2004 oli ta Helsingi Ülikooli eesti keele ja kirjanduse lektor. Ta on uurinud eeskätt uuemat eesti luulet ning viimase poole sajandi kirjanduskriitikat. Ta on "Eesti kirjanduse ajaloo" (2001) ja gümnaasiumiõpiku "Uuem eesti kirjandus" (2006) üks autoritest. Tema kirjutised on koondatud kogumikku "Luulejutud. Tekste aastatest 1994–2020" (Tartu: Tartu Ülikooli Kirjastus, 2022, ilmunud sarja "Studia litteraria Estonica" 21. köitena). Ta on üks kogumiku "Eesti novell" koostajatest.